แนวโน้มดัชนีเช้าปรับลงตามต่างประเทศ
นักวิเคราะห์ฯคาดตลาดหุ้นไทยเช้านี้ปรับตัวลงตามต่างประเทศ หลังปัจจัยภายนอกเป็นลบ
19 เม.ย. 2554

นักวิเคราะห์ฯคาดตลาดหุ้นไทยเช้านี้ปรับตัวลงตามต่างประเทศ หลังปัจจัยภายนอกเป็นลบ
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้มีโอกาสปรับตัวลงตามตลาดต่างประเทศ หลังปัจจัยภายนอกเป็นลบ จากการที่สแตนดาร์ด แอนด์ พัวร์(เอสแอนด์พี)ปรับลดแนวโน้มความน่าเชื่อถือระยะยาวของสหรัฐฯเป็นเชิงลบ เพราะกังวลเรื่องปัญหาหนี้สาธารณะและการขาดดุลงบประมาณ ทำให้ตลาดหุ้นสหรัฐฯลงไป 140 จุด ส่วนตลาดหุ้นเอเชียเช้านี้เปิดมาก็ต่างปรับตัวลง ประกอบกับราคาน้ำมันดิบในตลาดโลก เมื่อคืนนี้ร่วงกว่า 2 เหรียญ คงส่งผลให้หุ้นกลุ่มพลังงานอ่อนตัวลง
ด้านปัจจัยภายในประเทศขณะนี้มองว่ายังมีผลต่อตลาดฯไม่มาก แม้เมื่อวานนี้ที่ประชุมวุฒิสภายังไม่ได้พิจารณาร่าง พ.ร.บ.ประกอบรัฐธรรมนูญสำหรับการเลือกตั้งทั้ง 3 ฉบับ แต่คาดว่าจะสามารถพิจารณาได้ภายในวันศุกร์นี้หรืออย่างช้าไม่เกินวันจันทร์หน้า ซึ่งกรอบเวลาน่าจะอยู่ในช่วงกำหนดการยุบสภาตามที่นายกฯ ประกาศไว้ ส่วนการประชุมคณะกรรมการนโยบายการเงิน(กนง.)วันพรุ่งนี้ก็คงมีการปรับขึ้นอัตราดอกเบี้ยตามที่หลายฝ่ายคาดไว้ 
พร้อมให้แนวรับ 1,084 และ 1,080 จุด แนวต้าน 1,092 และ 1,100 จุด 
"วันนี้คงปรับตัวลง จากแรงกดดันจากภายนอกเป็นหลัก แต่ตลาดหุ้นบ้านเราอาจลงไม่มาก เหมือนเป็นการประคองตัวแบบไซด์เวย์ เพราะอย่าลืมว่าคนที่เข้ามาเล่นก็มีหลายเรื่อง ทั้งเข้ามาเก็งผลประกอบการ ปันผล ยกเว้นถ้ากลุ่มพลังงาน ซึ่งมีน้ำหนักมากลงแรง ดัชนีฯก็คงลงตาม"นายอนุพนธ์ กล่าว